Den nye behandlingsform indebærer, at Aalborg Sygehus kan tage lægemidlet Gemcitabin i brug. Behandlingsformen betyder, at 12 personer med kræft i bugspytkirtlen kan få glæde af det nye middel. - Det er et ekstra tilbud, vi giver til patienterne. Forhåbentligt kan det være med til at forbedre livsbetingelserne og overlevelseschancerne, fortæller regionsrådsformand Ulla Astman (Soc.dem) til TV2/NORD. Det koster en halv million i indeværende år at tage det nye lægemiddel i brug. Region Nordjylland har ikke budgetteret med produktet, hvorfor de vil finde en såkaldt tillægsbevilling for at implementere midlet. Ulla Astman understreger dog, at der ikke vil ske serviceforringelser som følge af, at budgettet bliver belastet med de uforventede 498.119 kroner. - Grunden til, at vi ikke har budgetteret med midlet, er fordi vi ikke kendte til det, da vi lagde budgettet for 2008. Det går forrygende stærkt med nye lægemidler, så vi vidste intet om det på daværende tidspunkt, siger Ulla Astman. Hun fortæller til TV2/NORD, at Regionsrådet allerede nu ved, at der er afsat penge til ting i 2008-budgettet, som ikke vil blive brugt. Derfor vil det også være muligt for politikerne at finde pengene dér. Beslutningen om at benytte sig af midlet Gemcitabin blev enstemmigt vedtaget. Regionens kræftstyregruppe skal nu godkende midlet, hvorefter det hurtigt vil blive taget i brug.
Region Nordjylland har netop vedtaget at tage en ny og moderne medicinsk kræftbehandling i brug, som skal forbedre betingelserne for personer med bugspytkirtelkræft